《晚泊同安林明府携酒相过戏集杜陵句为醉歌行》
宋代·黄公度

疾风吹尘暗河县，去马来牛不复辨。
黄昏始扣主人门，置酒张灯促华馔。
夜如何其初促膝，人生会合难再得。
簿书何急来相仍，且将欵曲终今夕。
腐儒衰晚谬通籍，射策君门期第一。
天门日射黄金榜，自怪一日声辉赫。
三年奔走空皮骨，足茧荒山转愁疾。
未有涓埃答圣朝，途穷反遭俗眼白。
怀抱何时得好开，生前相遇且衔杯。
儒术於我何有哉，黄帽青鞋归去来。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。